สโมสรฟุตบอลโบตาโฟกู

โบตาโฟกู จี ฟูชีโบล อี เรกาตัช (เสียงอ่านภาษาโปรตุเกสแบบบราซิล: [bɔtaˈfoɡu dʒi futʃiˈbɔw i ʁeˈɡatɐs]; สโมสรฟุตบอลและพายเรือโบตาโฟกู) เป็นสโมสรฟุตบอลของประเทศบราซิล ตั้งอยู่ในย่านโบตาโฟกู ในนครรีโอเดจาเนโร แม้ว่าสโมสรแห่งนี้จะส่งทีมเข้าแข่งขันกีฬาหลากหลายประเภท แต่โบตาโฟกูกลับเป็นที่รู้จักมากที่สุดจากทีมฟุตบอล สโมสรลงเล่นในลีกกัมเปโอนาตูบราซีเลย์รูแซรียีอา ซึ่งเป็นลีกระดับสูงสุดในระบบลีกฟุตบอลบราซิล และลงเล่นในลีกกัมเปโอนาตูการีโอกา ซึ่งเป็นลีกระดับสูงสุดของรัฐรีโอเดจาเนโร สโมสรแห่งนี้เป็นหนึ่งในกลุ่ม "สโมสรใหญ่ทั้ง 12 ของบราซิล" โดยเคยคว้าแชมป์ลีกสูงสุดของบราซิลมาได้ 3 ครั้ง (ในปี ค.ศ. 1968, ค.ศ. 1995 และค.ศ. 2024) คว้าแชมป์โกปาลิเบร์ตาดอเรส ในปี ค.ศ. 2024 และคว้าแชมป์โกปาคอนเมโบล ในปี ค.ศ. 1993 นอกจากนี้ โบตาโฟกู จี ฟูชีโบล อี เรกาตัช ยังครอบครองสถิติที่โดดเด่นที่สุดในวงการฟุตบอลบราซิลหลายรายการ รวมถึงสถิติการลงเล่นติดต่อกันโดยไม่แพ้ใครยาวนานที่สุด: 52 นัด ระหว่างปี ค.ศ. 1977 ถึง ค.ศ. 1978, สถิติไม่แพ้ใครติดต่อกันนานที่สุดในลีกบราซิล: 42 นัด ในช่วงปี ค.ศ. 1977 ถึง ค.ศ. 1978 เช่นกัน และยังเป็นสโมสรที่มีการเรียกตัวผู้เล่นติดฟุตบอลทีมชาติบราซิลในศึกฟุตบอลโลกมากที่สุดด้วย สโมสรยังถือครองสถิติการชนะด้วยสกอร์ที่ขาดลอยที่สุดเท่าที่เคยบันทึกไว้ในประวัติศาสตร์ฟุตบอลบราซิล คือการเอาชนะสปอร์ตคลับมังเกย์รา ไปด้วยสกอร์ 24–0 ในปี ค.ศ. 1909 ในปี ค.ศ. 2000 โบตาโฟกูได้คะแนนเป็นอันดับที่ 12 จากการโหวตของผู้อ่านนิตยสารฟีฟ่าแมกกาซีน ในรางวัลสโมสรแห่งศตวรรษของฟีฟ่า ต่อมาในปี ค.ศ. 2024 โบตาโฟกูได้รับการจัดอันดับให้อยู่ในอันดับที่ 5 ของโลกจากการจัดอันดับสโมสรชายโลกโดยสถาบัน IFFHS ซึ่งทำให้สโมสรกลายเป็นทีมที่มีอันดับสูงสุดจากทวีปอเมริกาใต้ ในปี ค.ศ. 2025 สโมสรได้สิทธิ์เข้าร่วมแข่งขันฟุตบอลชิงแชมป์สโมสรโลก (ฟีฟ่าคลับเวิลด์คัป) และสร้างความตกตะลึงครั้งใหญ่ด้วยการเอาชนะแชมป์ทวีปยุโรปอย่างปารีแซ็ง-แฌร์แม็ง ไปได้ 1–0 ในรอบแบ่งกลุ่ม ส่งผลให้ทีมผ่านเข้าสู่รอบน็อกเอาต์สำเร็จ ยิ่งไปกว่านั้น โบตาโฟกูยังได้รับการเสนอชื่อให้เป็น 1 ใน 5 สโมสรที่เข้าชิงรางวัลสโมสรชายแห่งปีในงานบัลลงดอร์ 2025 ซึ่งถือเป็นสโมสรเดียวนอกทวีปยุโรปที่ได้เข้าชิงในสาขานี้ อ้างอิง แหล่งข้อมูลอื่น เว็บไซต์ทางการ (ในภาษาโปรตุเกส) Canal Botafogo (ในภาษาโปรตุเกส) Vestiario Alvinegro (เก็บถาวร) Grupo Mais Botafogo (เก็บถาวร) หน้าสโมสรโบตาโฟกูที่เว็บไซต์ Globo (เก็บถาวร) SouBotafogo เก็บถาวร 2021-03-26 ที่ เวย์แบ็กแมชชีน